મારી વીસ વરસની ઉંમરે હું પોસ્ટઓફિસમાં કારકુનની નોકરી કરતો હતો. એક વાર ટપાલપેટીમાંથી બીજા પત્રોની સાથે એક કોરું પોસ્ટકાર્ડ નીકળ્યું. પોસ્ટકાર્ડની કિંમત એ વખતે પાંચ પૈસા હતી. બધા કાગળોનું સોર્ટિંગ કરી પછી આનું શું કરવું એ પોસ્ટ માસ્તરને પૂછી જોઈશ એવું વિચારી કોરું પોસ્ટકાર્ડ કબાટ નીચે મૂક્યું. પણ પછી આ વાત ભૂલી ગયો. બેત્રણ દિવસ પછી યાદ આવ્યું એટલે કોરું પોસ્ટકાર્ડ લઈ પોસ્ટમાસ્તર પાસે ગયો અને આનું શું કરવાનું હોય એ વિશે પૂછ્યું. હું મહિનાથી નોકરી કરતો હતો એટલે મારું મગજ કોરું છે એની તો પોસ્ટમાસ્તરને ખબર પડી ગઈ હતી, પણ કોરા મગજવાળો આ માણસ કોરું પોસ્ટકાર્ડ લઈને આવ્યો એનું શું કરવું એની પોસ્ટમાસ્તરને ઘડીક સમજ પડી નહિ. પછી પૂછ્યું, ‘આ કોરું પોસ્ટકાર્ડ ક્યારે મળ્યું?’